## Rovira anuncia que el Consell aprovarà “un decret per a declarar la compatibilitat del professor substitut”

*** Amb esta disposició quedarà garantit el correcte funcionament de l’ensenyament universitari
* Esta mesura permetrà a les universitats atendre i resoldre amb promptitud i responsabilitat les seues necessitats docents**

El conseller d’Educació, Cultura, Universitats i Ocupació, José Antonio Rovira, ha afirmat que la Comunitat Valenciana donarà resposta en els pròxims dies a un problema sobrevingut per l’aplicació de la Llei orgànica del sistema universitari (LOSU), que dificulta a les universitats cobrir les baixes temporals per malaltia i els permisos o llicències laborals en determinats títols oficials.

Durant l’acte d’obertura del curs acadèmic 2024-2025 de la Universitat Miguel Hernández d’Elx, Rovira ha lamentat “la inacció del Govern central”, que ha obligat el Consell a “donar una solució que permeta la continuïtat del servici públic que presten les nostres universitats i garantisca el correcte funcionament de l’ensenyament universitari”.

En este sentit, el conseller ha anunciat que mitjançant un decret, el Govern Valencià “declara la compatibilitat del professorat substitut en l’àmbit de l’educació, mesura que permetrà a les nostres universitats atendre i resoldre amb promptitud i responsabilitat les necessitats docents sobrevingudes”.

Per al conseller és “una mesura parcial, però pionera que no té parangó en tot el sistema universitari espanyol i que marcarà el camí a la resta de comunitats autònomes”.

Així mateix, ha recordat que la Llei orgànica del sistema universitari (LOSU) aprovada pel Govern d’Espanya en març de 2023, obliga tant les administracions públiques com les universitats a introduir importants canvis en l’estructura de les seues plantilles docents.

Per això, el responsable d’Educació ha explicat que el Govern de la Generalitat “amb un notable esforç econòmic” ha assumit el finançament de més del 40 % de les noves places de professor ajudant doctor, que es convocaran en el marc del Programa d’incorporació de talent docent i investigador. A més de destinar al voltant de l’1 % del PIB de la Comunitat Valenciana al gasto públic en educació universitària pública.

**Més de sis mil estudiants**

D’altra banda, el conseller ha destacat que la Universitat Miguel Hernández, que compta este curs amb prop de 6.000 alumnes de nou ingrés, s’ha consolidat “a pesar de la seua joventut, com una de les universitats més dinàmiques i compromeses amb el territori valencià” i ha sabut respondre als reptes “sense perdre de vista la seua missió de formar ciutadans responsables i professionals altament qualificats”.

També s’ha referit als dos nous graus que s’han posat en marxa este curs: Gestió, Tecnologia i Moda i Ciència de Dades i Intel·ligència Artificial, inclosos dins de l’àmplia oferta de la universitat amb els seus 36 graus, 50 màsters i 15 programes de doctorat.

Així mateix, ha fet referència a l’aposta per la internacionalització de l’educació de la UMH a través de 776 convenis amb 400 universitats i centres d’investigació a escala mundial, “una experiència formativa rica i diversa”.

Rovira ha assenyalat que s’està treballant en el disseny d’un mapa de titulacions per a afavorir l’eficiència de l’oferta acadèmica. “Sense dubte, tenim una important labor per davant que el Consell ha de dur a terme amb el suport i l’ajuda de totes les universitats valencianes. La generositat i el compromís dels diferents equips rectorals serà clau per a portar a bon port este projecte”.

En este punt ha reafirmat l’aposta del Govern Valencià en el disseny del campus interuniversitari en ciències de la salut de la província d’Alacant, projecte que garantiria l’ús racional dels recursos públics al mateix temps que permetrà oferir una educació sanitària de la màxima qualitat amb títols de grau interuniversitari per les dos universitats.

Per això ha traslladat “el ferm compromís del Consell amb la Universitat Miguel Hernández i, per extensió, amb la resta de les universitats públiques valencianes, proporcionant el suport necessari perquè continuen avançant en la seua missió de formar i innovar”.

Finalment, el conseller ha recordat que la Generalitat ha potenciat el seu pla de beques i ha destacat el seu compromís amb la investigació. Per al curs 2024-2025 el Govern Valencià destinarà 4 milions d’euros a equipament científic, incrementarà el nombre de beques predoctorals en el seu programa ACIF, i posarà en marxa el pla Gen-T 2 i s’ha llançat el programa VALER, per a retindre i atraure talent.

Fecha: 03/10/2024